
  Labdien, cienījamās dāmas, godātie kungi. Pirmkārt, vēlos izteikt savu vislielāko pateicību Saeimas izglītības komisijas vadītājai, Ilzei Viņķelei par iespēju šodien atrasties šeit un uzrunāt jūs visus. 
  Šodien stādīšu jums priekšā sevis veidotu izglītības reformu plānu, kura galvenais mērķis ir atvieglot mūsu vidusskolu absolventiem iestāšanās ceļu uz pasaules labākajām universitātēm, bet, pirms prezentēju pašas reformas, sākumā pastāstīšu jums nedaudz par motīviem, kas mani rosināja veidot šo reformu plānu.
[bookmark: _GoBack]12. klases sākumā bija pienācis laiks nopietni izsvērt savas studiju iespējas. Man jau kopš 10. klases bija skaidrs, ka braukšu studēt uz Vāciju, jo Vācija piedāvā pasaules līmeņa augstāko izglītību bez maksas, bet, protams, ne visi mani klases biedri mācījās vācu valodu un tāpēc viņi apsvēra iespēju studēt ārzemēs angliski. Varu ar lepnumu teikt, ka 4 no maniem klases biedriem pieteicās uz Kembridžu, no kuriem 3 izturēja pirmo kārtu un tika uzaicināti uz interviju pašā Kembridžā. Pēc intervijas visi 3 saņēma tā saukto nosacīto piedāvājumu, proti, ja akadēmiskā gada beigās viņu sniegums atbildīs Kembridžas noteiktajām prasībām, tad viņi tiks uzņemti. Viņu gadījumā nosacījums bija iegūt vidēji vismaz 95% 12. klases izlaiduma eksāmenos. Lai arī cik ģeniāli viņa būtu, bet šo prasību neviens no viņiem neizpildīja, jo tomēr mūsu šī brīža humanitārajos eksāmenos ir diezgan grūti iegūt vērtējumu virs 90%, bet, neskatoties uz to, viens no viņiem tika tomēr uzņemts Kembridžas universitātē un šobrīd veiksmīgi tur studē. Svarīgi pieminēt, ka vienīgais  iemesls, kāpēc vispār šo 3 cilvēku pieteikumus apsvēra un uzreiz neatlika malā, ir tas, ka šiem visiem 3 indivīdiem bija godalgotas vietas starptautiskajās olimpiādēs, ar to vēlos pateikt, ka viņu pieteikumi vispār nebūtu apsvērti, ja viņi uz Kembridžu pieteiktos tikai ar izciliem Latvijas vispārējās izglītības atestātiem. Kembridžas universitātes mājaslapā ir viegli atrodama informācija, kas pasaka, ka Latvijas Republikas atestāts par vispārējo vidējo izglītību nav uzskatāms par atbilstošu pieteikumam Kembridžas universitātei, un interesantā kārtā Latvija ir vienīgā Eiropas Savienības valsts, kuras vidējās izglītības diploms pilnībā netiek atzīts, bet tam, protams, ir arī pamatoti iemesli. Piemēram, 1994. gadā no obligātās mācību programmas tika izņemts tāds priekšmets kā matemātiskā analīze, kas ir obligāta prasība visās pasaules vadošajās universitātēs. Īsumā sakot, matemātikā apgūstamās vielas saturs tika vienkāršots un tas pats notika ar daudziem citiem mācību priekšmetiem, kā visa rezultātā mūsu atestāts ir zaudējis savu vērtību citu pasaules izglītības iestāžu acīs, un šis fakts priekš manis arī ir kalpojis kā dzinulis sava reformu plāna veidošanai, bet ilgāk pie saviem motīviem nekavēšos un ķeršos pie lietas – pie pašām reformām!
Pirmā reforma, ko jums stādu priekšā, ir obligāta pārcelšanas eksāmena ieviešana matemātikā, latviešu valodā un angļu valodā jau no 1. klases. Manuprāt, šādi pārcelšana eksāmeni jāievieš, jo šobrīd mūsu izglītības sistēma ir orientēta uz 4 valsts pārbaudījumu posmiem, proti, 3., 6., 9., un 12. klases beigās. Problēma ir tā, ka praksē bieži vien sanāk, ka audzēkņi tikai koncentrējas uz šiem 4 mācību gadiem un sāk atkārtot pagājušo gadu vielu īsi pirms eksāmena, ar ko arī var skaidrot mūsu valsts zemos vidējos rezultātus centralizētajos eksāmenos. Ja ieviestu šos pārcelšanas eksāmenus visu mācību gadu beigās, protams, izņemot tos 4 mācību gadus, kuros jau ir valsts noteikti eksāmeni vai pārbaudes darbi, tad tiktu nodrošināta vienmērīgāka mācību satura uzņemšana, tiktu nodrošināts tas, ka audzēkņi katra mācību gada beigās patiešām atkārto mācību gadā pasniegto vielu, kas arī atvieglotu sagatavošanos esošajiem centralizētajiem eksāmeniem. Vēl par šo reformu vēlos tikai pieminēt, ka pārcelšanas eksāmens sastādītu trešdaļu no gada atzīmes priekšmetā, proti, gada atzīme tiktu izlikta no 1., 2. semestra un pārcelšana eksāmena atzīmēm. Šāda nozīmes piešķiršana pārcelšanas eksāmena vērtējumam arī panāktu to, ka gada atzīmes akurātāk atspoguļo tos, kuri attiecīgajā mācību priekšmetā ir tie kompetentākie. 
Un tagad pie nākamās reformas, kas arī attiektos uz visām 12 klasēm – 10 baļļu vērtēšanas sistēmas atcelšana sportā. Jeb vienkāršāk izsakoties, izbeigt skolēnu vērtēšanu sportā.  Galvenais iemesls, kāpēc uzskatu, ka šī reforma būtu jāievieš, ir tas, ka nedrīkst visus skolēnus pielīdzināt vienai, standartizētai 10 baļļu skalai, jo visiem nav vienāds fizisko spēju potenciāls. Ir tomēr gana daudz cilvēku, kas iedzimtu, anatomisku iemeslu dēļ patiešām nevar kvalitatīvi izpildīt konkrētas sporta disciplīnas, tāpēc vērtēt sportā visus pēc vienas 10 baļļu skalas ir tas pats, kas apgalvot, ka visiem ir vienāds dabas dots fizisko spēju potenciāls, kā tas, protams, nav. Bet, lūdzu, nepārprotiet šīs reformas mērķi. Mērķis nav mazināt sporta stundu nozīmi vai samazināt to skaitu, tieši pretējais. Ja sportā noņemtu vērtēšanu, tas tikai panāktu to, ka vairāk audzēkņu apmeklētu sporta stundas, jo nebūtu jāsatraucas par savas vidējās atzīmēs negatīvu ietekmēšanu, kā arī par slikta vai nesekmīga vērtējuma iegūšanu. Vēlos vēl tikai pieminēt, ka man pašam ir jau arī pāris idejas, kā tad vērtēt skolēnus šajā priekšmetā, bet pie tā tagad nekavēšos. 
Esmu tagad prezentējis divas reformas, kas attiektos uz visiem mācību gadiem, bet tagad vēlos parunāt par sākumskolu. Pirms prezentēju pašu reformu sākumskolai, vēlos pieminēt, ka pagājušogad Jauniešu Saeimā prezentēju tikai ideju radikālām reformām vidusskolai, bet, kad uzsāku veidot šo reformu plānu, sapratu, ka reformēt tikai vidusskolu būtu tas pats, kas pielīmēt zaļas lapas atmirušam zaram. Ja vēlamies patiešām kvalitatīvi reformēt mūsu izglītības sistēmu, ir jāķeras pie saknes, proti, jau pie sākumskolas, un nu tā arī nācu klajā ar pāris reformām sākumskolai.
Pirmā un galvenā reforma sākumskolai ir audzēkņu skaita samazināšana līdz 20 skolēniem klasē. Biju devies runāt ar sākumskolas skolotājiem, kuri viennozīmīgi uzskatīja, ka ir neiespējami mācīt 34 audzēkņu klases, kā tas notiek šobrīd. Skolotājs nevar uzturēt klasē disciplināru kārtību, un tas nopietni traucē pašam mācību procesam. Kā arī pie tik liela audzēkņu skaita skolotājs nevar audzēkņiem individuāli palīdzēt, bet individuāla pieeja ir īpaši svarīga sākumskolā, kad izglītojamajiem veidojas visa attieksme pret skolu un mācīšanos. Ja vēlamies mūsu modeli virzīt kaut nedaudz Somijas modeļa virzienā, tad šis būtu pirmais solis. Manā reformu plānā ir arī pie sākumskolas pierakstīta reforma, kas attiecas uz skolotāju attieksmes mainīšanu pret skolēniem, bet diemžēl ierobežotā laika dēļ šobrīd par to jums neizstāstīšu, bet došos gan tālāk pie pamatskolas.
Tātad galvenā reforma pamatskolai – obligātu karjeras semināru ieviešana, kā arī profesionāļu veidota karjeras testa izpildīšana 9. klases sākumā. Šīs reformas galvenais iemesls ir tas, ka liela daļa pamatskolas beidzēju vēl nav sapratuši, kurp tālāk virzīt savu izglītību un kāda varētu būt viņu potenciālā karjera. Ir svarīgi jau no pamatskolas sākuma informēt audzēkņus par to, pie kādām karjerām var novest konkrētu priekšmetu padziļināta apgūšana. Šiem semināriem būtu jābūt obligāti apmeklētiem, lai ikkatrs būtu informēts par dažādām iespējām darba tirgū. Un vēl par sākumā pieminēto karjeras testu – tas būtu profesionāļu veidots tests, ar kura palīdzību patiešām varētu noteikt potenciālās indivīda karjeras. Pēc šī testa tad arī skolēns varētu izlemt, kuriem priekšmetiem pievērst vairāk uzmanības atlikušajā 9. klases mācību gadā.
Un tagad esam nonākuši pie mana reformu plāna kulminācijas – pie vidusskolas. Šeit piedāvātās reformas ir visradikālākās manā plānā, jo tās nosaka šī brīža modeļa pilnīgu nomaiņu. 
Latvijā jau šobrīd ir vairākas izglītības iestādes, kuras piedāvā mācīties vidusskolā tā sauktajās starptautiskā bakalaurāta klasēs, viszināmākās būtu RV1.ģ un nesen arī RV2.ģ ieviesa SB klasi. Šīs SB klases tiek mācītas pēc starptautiski atzītas un slavētas mācību programmas. Jāatzīst, ka manis piedāvātā reforma ir stingri iedvesmota no šī SB modeļa, bet, protams, ļoti labi saprotu, ka vidējais Latvijas vidusskolnieks nevarētu pavilkt SB programmas slodzi, tāpēc es piedāvāju Latvijai tādu stingri Latvijas vajadzībām modificētu variantu. Latvijas vidusskolēniem šī brīža aptuveni 15 priekšmetu vietā būs jāmācās vismaz 7 priekšmeti -  4 obligātie, kas būtu matemātika, latviešu valoda un angļu valoda, par ceturto pastāstīšu nedaudz vēlāk, un tad būtu jāizvēlas vismaz pa vienam priekšmetam no sekojošām mācību priekšmetu grupām – sabiedriskās zināšanas, zinātnes, māksla. Tāpat kā SB programmā, arī Latvijas modelī visus priekšmetus varētu apgūt vai nu standarta, vai paaugstinātā līmenī, bet jāpiebilst, ka obligāti vismaz 3 priekšmetiem jābūt izvēlētiem paaugstinātā līmenī, kā arī svarīgi piebilst, ka lielās priekšmetu skaita redukcijas dēļ arī standarta līmenis visos priekšmetos būs krietni augstāks nekā šī brīža LV vidusskolu standartā. Galvenās atšķirības no oriģinālā SB modeļa ir, ka Latvijas modelis tiktu mācīts 3 gadus, nevis 2, lai skolēniem būtu vairāk laika apgūt lielo mācību vielas daudzumu, nākamā atšķirība ir, ka priekšmetus mācītu valsts valodā, nevis angliski, un trešā galvenā atšķirība ir, ka esmu pievienojis 4. obligāto mācību priekšmetu – kritisko domāšanu. Manuprāt, vēl nekad nav bijis tik svarīgi mācīt mūsu audzēkņiem kritisko domāšanu. Visspilgtākais piemērs šī priekšmeta ieviešanas vajadzībai būtu pagājušā gada ASV prezidentālās vēlēšanas, kurās skaidri bija novērojams, kā mediji diktē katras puses ideoloģiskos uzskatus, un kā cilvēki visam tic, pat neapšaubot mediju avotu patiesumu. Ir jāmāca skolēniem kritiski skatīties uz jebkuru informāciju, lai katrs būtu spējīgs redzēt pāri propagandai. Man pašam arī jau ir vairākas idejas, kā šo priekšmetu varētu mācīt, bet būšu jau pāri savam laikam, un ticu, ka klātesošie vēlas doties kafijas pauzē, tāpēc nekavēšos pie tā.
Noslēgumā tikai vēlos pateikt, ka pats ļoti labi apzinos, ka man vienam nav visas pareizās atbildes un risinājumi, bet ceru, ka būšu izpelnījies jūsu interesi un ceru, ka pēc prezentācijas uzdosit man papildjautājumus par manis piedāvātajām reformām. Tomēr šīs prezentācijas galvenais mērķis bija aizkurināt sabiedrībā diskusiju. Ir jāsaprot, ka izglītības reformas ir prioritāras, jo tieši izglītība ir atbildīga par mūsu nākotnes labklājību, tāpēc patiešām ceru, ka spēsim sanākt kopā un būvēt nākotni, par kuru būtu lepns ikkatrs.

